ดักเก็บ BANPU ช่วงขาลง “กิจพณ” เคาะเป้าสนั่น 30 บ. อัพไซด์สูงลิ่ว 49%
ดักเก็บ BANPU ช่วงขาลง "กิจพณ" เคาะเป้าสนั่น 30 บ. อัพไซด์สูงลิ่ว 49% โดยล่าสุด ณ เวลา 15.14 น. อยู่ที่ระดับ 20.10 บาท ลบ 0.50 บาท หรือ 2.43% สูงสุดที่ระดับ 20.70 บาท ต่ำสุดที่ระดับ 19.90 บาท มูลค่าการซื้อขาย 1.44 พันล้านบาท
21 มิ.ย. 2561

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU ณ เวลา 15.14 น. อยู่ที่ระดับ 20.10 บาท ลบ 0.50 บาท หรือ 2.43% สูงสุดที่ระดับ 20.70 บาท ต่ำสุดที่ระดับ 19.90 บาท มูลค่าการซื้อขาย 1.44 พันล้านบาท

ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ว่า ในช่วงตลาดหุ้นปรับตัวลดลงจนส่งผลให้ราคาหุ้นขนาดใหญ่ลดลงสู่แนวรับสำคัญ ถือเป็นจังหวะที่น่าสนใจในการเข้าลงทุนหุ้นพื้นฐานดีในราคาที่ไม่สูงนัก
โดยหุ้นที่น่าสนใจขณะนี้ เป็นหุ้นในกลุ่มพลังงานและปิโตรเคมี และตัวที่โดดเด่นสุดอย่าง บริษัท บ้านปู จำกัด (มหาชน) หรือ BANPU ที่ปัจจุบันเทรดอยู่บน PE ที่ระดับ 8 เท่า
ทั้งนี้ คาดการณ์ว่าในช่วงครึ่งหลังของปี 2561 ราคาหุ้น BANPU จะอยู่ในกรอบการซื้อขายที่ระดับ 25-30 บาท อิงค่า PE ที่ระดับ 10-12 เท่า สะท้อนจากผลการดำเนินงานที่จะเติบโตต่อจากนี้ หลังผ่านจุดต่ำสุดไปแล้วในช่วงไตรมาส 1/61 หลังปลดล็อคความกังวลคดีความโรงไฟฟ้าหงสา
อย่างไรก็ตาม หากคำนวนจากราคาเป้าที่ 30 บาท กับราคาปัจจุบันที่ 20.10 บาท เท่ากับราคาหุ้นมีอัพไซด์สูงกว่า 49%